b'\n_START_ARTICLE_\nMonster\'s Ball\n_START_SECTION_\nSammendrag\n_START_PARAGRAPH_\nHank Grotowski (Billy Bob Thornton), en enkemann, og hans voksne s\xc3\xb8nn, Sonny (Heath Ledger), arbeider ved et fengsel i delstaten Georgia. De bor sammen med faren til Hank, Buck (Peter Boyle), en rasist hvis kone begikk selvmord. Hank holder \xc3\xb8ye med gjennomf\xc3\xb8ringen av d\xc3\xb8dsstraffen til den drapsd\xc3\xb8mte fangen Lawrence Musgrove (Sean Combs). Sonny begynner \xc3\xa5 kaste opp og han besvimer n\xc3\xa5r han leder Lawrence til den elektriske stol. Senere f\xc3\xa5r Sonny en omgang juling av Hank for \xc3\xa5 v\xc3\xa6re alt for "myk" og \xc3\xb8delegge "seremonien" rundt henrettelsen. Hjemme, etter endt arbeidsdag, blir Sonny igjen angrepet av Hank da han ligger i sengen sin, og Hank krever at Sonny skal komme seg ut av huset hans. Sonny griper en pistol og truer faren p\xc3\xa5 livet, og Hank trekker seg unna. Konfrontasjonen ender i stuen hvor Sony sitter i en stol, og Hank ligger p\xc3\xa5 gulvet med pistolen rettet mot seg. Sonny sp\xc3\xb8r faren sin om han hater ham. Hank bekrefter at han hater Sonny og alltid har gjort det. Sonny sier: "Vel, jeg har alltid elsket deg," f\xc3\xb8r han beg\xc3\xa5r selvmord med pistolen. Hank begraver s\xc3\xb8nnen i hagen sin uten noen ordentlig begravelse, og Buck sier: "Han var svak." Senere slutter Hank i jobben, \xc3\xb8delegger uniformen sin, og han l\xc3\xa5ser d\xc3\xb8ren til Sonny`s rom._NEWLINE_I \xc3\xa5rene etter at Lawrence Musgrove havnet i fengsel og ble d\xc3\xb8mt til d\xc3\xb8den, sliter hans kone, Leticia (Halle Berry), med \xc3\xa5 ta vare p\xc3\xa5 s\xc3\xb8nnen deres, Tyrell (Coronji Calhoun), som arvet sin fars kunstneriske talent. Hun mobber og plager s\xc3\xb8nnen sin p\xc3\xa5 grunn av hans overvekt og fedme. I tillegg til andre problemer, sliter Leticia \xc3\xb8konomisk. Dette f\xc3\xb8rer til at hun mister familiens bil, og hun mottar en advarsel om at hun st\xc3\xa5r i fare for \xc3\xa5 miste huset. I desperat behov for penger, tar Leticia en ekstra kveldsjobb ved en liten cafe som ofte frekventeres av Hank. En regnfull kveld, g\xc3\xa5r Leticia og Tyrell langs motorveien i regnv\xc3\xa6ret n\xc3\xa5r Tyrell blir truffet av en bil. Hank kj\xc3\xb8rer tilfeldigvis samme vei, og han oppdager Leticia og Tyrell. Etter litt n\xc3\xb8ling, plukker han dem opp, og tar dem med til sykehus, hvor Tyrell d\xc3\xb8r av skadene kort tid senere. Etterp\xc3\xa5 kj\xc3\xb8rer Hank henne hjem fra sykehuset. Noen dager senere, n\xc3\xa5r arbeidsdagen til Leticia er over ved kafeen kj\xc3\xb8rer Hank henne hjem igjen. I bilen begynner de \xc3\xa5 snakke om hvordan begge to har mistet s\xc3\xb8nnene og ektefellene sine. _NEWLINE_Hank oppdager at Leticia er enken til Lawrence, men han forteller henne ikke at han deltok i mannens henrettelse. De drukner sine sorger med alkohol, og ender opp med \xc3\xa5 ha sex hvor Leticia gjentatte ganger mumler: "Make me feel good!" Dagen etter kommer Leticia hjem til Hank med en gave til ham, men Hank er ikke hjemme. Hun m\xc3\xb8ter Buck, som forn\xc3\xa6rmer henne og sier at Hank har et forhold med henne bare fordi han vil ha sex med en svart kvinne. Leticia blir veldig lei seg, og hun nekter \xc3\xa5 snakke mer med Hank. Denne hendelsen er den siste dr\xc3\xa5pen for Hank som bestemmer seg for \xc3\xa5 sende faren sin p\xc3\xa5 gamlehjem. Leticia blir kastet ut av huset sitt fordi hun ikke har betalt husleie p\xc3\xa5 flere m\xc3\xa5neder, og Hank inviterer henne til \xc3\xa5 flytte inn hos ham. Hun oppdager at Hank var involvert i ektemannens d\xc3\xb8d n\xc3\xa5r hun finner en tegning lagd av ektemannen Lawrence f\xc3\xb8r han ble henrettet. Hun stikker av, men kommer tilbake og venter p\xc3\xa5 Hank n\xc3\xa5r han kommer tilbake fra butikken med iskrem. Filmen avsluttes med at de spiser iskrem sammen i hagen utenfor huset.'